b'\n_START_ARTICLE_\nEcnomidae\n_START_SECTION_\nUtseende\n_START_PARAGRAPH_\nStort sett sm\xc3\xa5 v\xc3\xa5rfluer (vingespenn 6\xe2\x80\x9318\xc2\xa0mm), vingene er smale, avrundet ytterst og gr\xc3\xa5brun-spraglete. Antennene er h\xc3\xb8yst s\xc3\xa5 lange som forvingen, hodet mangler punkt\xc3\xb8yne (ocelli). Maksillarpalpene best\xc3\xa5r av fem ledd, det andre og tredje leddet er omtrent like lange og tydelig lengre enn det f\xc3\xb8rste, det ytterste leddet er b\xc3\xb8yelig. Mesonotum og scutellum har hvert sitt par av h\xc3\xa5rb\xc3\xa6rende vorter. Forbeina har to eller tre sporer, mellom- og bakbeina fire. Larvene har harde ryggplater p\xc3\xa5 alle de tre thorax-leddene, den fremste av disse er uttrukket bakover og mot sidene. Bakkroppsspissen har et par lange "falske f\xc3\xb8tter" (prolegs).\n_START_SECTION_\nLevevis\n_START_PARAGRAPH_\nLarvene til denne familien kan finnes i b\xc3\xa5de stillest\xc3\xa5ende og rennende ferskvann. De lever av organiske partikler. De bygger ikke klassiske "v\xc3\xa5rfluelarve-hus", men lever i r\xc3\xb8r av silke med noen partikler av mudder og plantemateriale innekapslet\n_START_SECTION_\nUtbredelse\n_START_PARAGRAPH_\nEcnomidae forekommer i alle verdensdeler. De fleste av de ca. 350 kjente artene lever i S\xc3\xb8r-Amerika, og det er bare slekten Ecnomus som forekommer utenfor s\xc3\xb8r-kontinentene.'